
In this work, we try to understand the relationship between democracy and violence. Taking issue with the common sense view that ‘human nature’ is violent, the work shows why mature democracies do not wage war upon each other, and why they are unusually sensitive to violence.
We argue that we need to think more discriminatingly about the origins of violence, its consequences, its uses and remedies. We also try to answer to complex problems, such as the circumstances in which violence can be justified, and argues that violent behaviour and means of violence can and should be ‘democratised’ – made publicly accountable to others, so encouraging efforts to erase surplus violence from the society.

Cercetările sociologice consideră că violenţa, cu condiţia ca ea să fie o violenţă unanimă, fondează o acţiune la care participă întreaga comunitate, fără ca vreunul din membrii ei să fie afectat şi fără ca vreunul sau altul din grupurile interne să beneficieze în mod privilegiat de accesul la gestionarea violenţei colective[3]; unanimitatea participării la violenţa socială are explicaţii mitice şi este specifică comunităţilor umane caracterizate ca fiind posesoare de solidaritate mecanică, nediferenţiată, în care relaţiile de rudenie şi legăturile informale joacă un rol esenţial, ca în organizaţiile sociale prestatale, de tip tribal şi gentilic, clanuri sau alte exemple de asociere umană. În parcursul devenirilor istorice se trece de la comunitate la societate, solidaritatea mecanică a comunităţii gentilice evoluând în solidaritatea organică statală, în care indivizii se definesc nu atât prin asemănare (strămoşi, rudenie) ci prin diferenţe, coeziunea socială şi mecanismele de funcţionare ale aşezământului social fiind rezultatul interacţiunilor între segmente sociale şi indivizi care au interese şi funcţiuni sociale proprii, diferite de ale altora, printr-o diviziune socială a muncii. Calitatea severă a violenţei unanime dispare în cadrul unui întreg social organizat pe segmente sociale ordonate ierarhic, în funcţie de accesul la gestiunea violenţei, noul principiu ordonator al societăţii nemaifiind violenţa sacră şi fondatoare ci violenţa fizică şi coerciţia exercitate prin intermediul unui întreg aparat specializat şi instituţionalizat – aparatul de stat care exercită o violenţă legitimă în interes public.
Această solidaritate organică statală presupune instituirea interdicţiei utilizării violenţei fizice de către cei guvernaţi şi monopolizarea forţei armate în mâinile guvernanţilor pentru salvgardarea ordinii publice; este vorba, de fapt, de o solidaritate politică şi juridică a cetăţenilor, derivată din considerarea omului ca „homo politicus „. Mai adecvată ni se pare expresia greacă de ” zoon politicon „, cu trimitere nu numai la capacitatea fiinţei umane de a coopera în interes public ci şi la instinctul acesteia de a recurge la violenţă pentru a-şi asigura supravieţuirea. Solidaritatea politică şi juridică a membrilor societăţii organizate în stat se întemeiază pe principiul fundamental al dominaţiei guvernanţilor ce dispun de aparatul administrativ ce garantează cetăţenilor ordinea internă şi siguranţa publică faţă de pericolele interne şi externe.
Această dominaţie intrinsecă şi inerenţă evoluţiei organizării comunităţilor umane este consacrată în contractul social constituţional prin care se stabilesc atât atribuţiile autorităţilor publice cât şi drepturile cetăţeneşti, fiind detaliată în legile organice de funcţionare a instituţiilor specializate de ordine publică precum şi în actele normative care stabilesc în concret limitele în care se exercită drepturile cetăţeneşti.
Constituţiile şi legile statale ne demonstrează că astăzi în condiţiile globalizării şi integrării supranaţionale, solidaritatea juridică depăşeşte legătura de familie ori cea naţională, „întinzându-se ca o plasă care cuprinde în ochiurile ei întreaga omenire” motiv pentru care vorbim nu numai de îndatoririle omului faţă de societatea în carea trăieşte şi „care-i dă întotdeauna mai mult decât ceea ce primeşte ea în schimb”[4] ci şi de drepturile omului recunoscute şi garantate de organizaţii internaţionale ca ONU, Consiliul Europei sau UE, care încearcă să creeze spaţii comune de libertate, securitate şi justiţie prin sancţionarea organizării sociale „rău guvernate” şi impunerea modelelor de „bună guvernare”. Conceptele de ” bine ” şi de ” rău ” aparţin însă moralei iar în politică la fel ca şi în natură, ceea ce contează mai mult sunt interesul şi puterea în îndeplinirea unor scopuri sociale, inclusiv în domeniul ordinii publice de care ţine lupta neâncetată împotriva unor manifestări ilegitime ale violenţei individuale, a criminalilor, tâlharilor, violatorilor şi scandalagiilor care perturbă liniştea publică şi traiul normal al cetăţeanului în societate. Nu se poate însă eluda faptul că politica se îndeplineşte prin intermediul oamenilor (în special a guvernanţilor) şi atunci aceştia (în special cetăţenii) au dreptul de a caracteriza un regim politic ca fiind sau nu conform aşteptărilor lor, dacă e vorba de o modalitate de organizare democratică a ordinii publice, bazată pe utilizarea legitimă a violenţei în interes general, sau de un stat poliţienesc ori stat – jandarm în care forţa este folosită doar pentru menţinerea la putere a guvernanţilor şi reprimarea oricăror libertăţi cetăţeneşti. Acest interes etern al comunităţilor umane şi al fiecărui om în parte faţă de caracterul guvernării la care este supus, explicabil prin aceea că, dincolo de realitatea că societatea politică îi fixează statutul juridic, tot ea îi poate influenţa întreaga viaţă de zi cu zi, s-a intensificat în ultimile decenii ale secolului XX-lea după ce anumite regimuri totalitare sau dictatoriale au demonstrat în practică posibilitatea de a creea ” state criminale ” şi după ce, poate şi din cauza acestei experienţe tragice şi violente, dreptul internaţional a inaugurat spre sfârşitul secolului XX o adevărată ” religie a drepturilor omului ” care s-a impus treptat şi dreptului intern al majorităţii statelor, pe baza ideilor de securitate umană şi solidaritate socială.
Dacă în fomula clausewitziană a războiului acesta e considerat o continuare a politicii cu alte mijloace, asigurarea ordinii publice „sănătoase” şi siguranţei „normale” a cetăţenilor reprezintă chiar un element al politicii şi nu exclude utilizarea violenţei legitime a autorităţilor şi agenţilor publici în acest scop; în acestă ecuaţie, forţele de ordine publică ne apar ca instrumentul de realizare a politicii, „scopul nobil” al acesteia de instaurare a climatului social de normalitate pentru desfăşurarea tuturor activităţilor sociale fiind „scuza” pentru mijloacele de coerciţie violentă utilizate; de fapt, ordinea publică se asigură în condiţiile legalităţii democratice în special prin înţelegere şi comunicare ca şi prin mijloace paşnice de soluţionare a litigiilor sociale iar recursul la forţa publică se face numai în ultimă instanţă, împotriva acelora care violenteză liniştea publică iar amenzile, avertismentele ori medierea n-au avut efect şi persistă în impunerea intereselor egoiste prin mijloace neacceptate social prin lege. Element esenţial al politicii, intervenţia uneori violentă a agenţilor publici pentru restabilirea ordinii sociale şi normalizarea siguranţei cetăţenilor este întotdeauna legitimă şi salutară, având scopul declarat al salvgardării valorilor recunoscute de societate în general; dacă violenţa în societate poate fi asemănată cu cancerul pentru organismul viu, atunci folosirea forţei de constrângere statale împotriva violenţei ilegitime a indivizilor poate fi apreciată ca fiind o necesară intervenţie chirurgicală de extirpare a a cancerului, o adevărată terapie a ordinii publice prin violenţă legitimă când comunicarea n-a avut efectele dorite.
Concluzionând asupra acestor aspecte referitoare la locul şi rolul violenţei întemeietoare de stat şi drept în societăţile organizate pe baza solidarităţii organice, politice şi juridice a indivizilor ne raliem părerii conform căreia orice critică a violenţei trebuie să ţină seama de faptul că trăim într-o lume imperfectă astfel încât nu însăşi violenţa în sine reprezintă criteriul de departajare a binelui de rău ci principiile de diferenţiere între violenţa ilegitimă a indivizilor în scopuri egoiste ori din cauze medicale, şi violenţa legitimă a statului în scopuri publice, acceptate social, ceea ce nu înseamnă că nu rămâne mereu deschisă întrebarea dacă, în general , violenţa poate fi morală ca mijloc pentru scopuri juste. Literatura critică a violenţei[5] susţine că dacă potrivit teoriei statului fundamentate pe dreptul natural oamenii renunţă la întreaga lor violenţă în favoarea statului, atunci aceasta se întâmplă cu condiţia ca fiecare, în sine şi pentru sine şi înainte de încheierea unui astfel de contract conform raţiunii, să exercite de jure violenţa pe care o deţine de facto, filosofie denaturată de concepţiile darwiniste vulgarizatoare care, plecând de la ideea că pe lângă selecţia naturală doar violenţa poate fi considerată ca mijloc originar şi corespunzător tuturor scopurilor vitale ale naturii, ajunge la concluzia discutabilă în sociologia dreptului că o asemenea violenţă ar fi deja legală doar fiindcă e adaptată scopurilor naturale ale societăţii.
Tezei dreptului natural ce tratează violenţa ca dat natural cu scopuri întotdeauna juste i s-a contrapus doctrina pozitivistă a dreptului care priveşte violenţa ca produs al devenirii istorice, a mijloacelor de îndeplinire a scopurilor, mijloace judecate după legalitatea acestora.
În ceea ce ne priveşte, credem că în timp, cele două teorii s-au contopit întrun principiu al statului de drept care admite în mod unanim că legitimitatea este criteriul de apreciere al scopurilor iar legalitatea este cel al mijloacelor. Înţeleasă ca prerogativă ori îndrituire a subiecţilor de a acţiona în raporturile sociale, legitimitatea reprezintă în analiza noastră dreptul cetăţenilor la siguranţă şi dreptul societăţii la ordine publică, ambele drepturi fiind îndreptate împotriva violenţei ilegitime şi dezordonatoare ale indivizilor, legitimând astfel utilizarea forţei publice; iar definiţia legalităţii de conformitate cu legea ne arată că monopolul statal asupra violenţei nu este absolut ci limitat prin acte normative chiar de către lege, astfel încât forţele specializate de ordine au obligaţia profesională de a-şi folosi autoritatea cu care au fost învestite în interes general numai în limitele prescrise de lege. Pe aceste fundamente putem înţelege de ce violenţa legitimă a statului nu mai este oarbă ca cea sporadică şi izolată a indivizilor ci reprezintă un fenomen organizat şi controlat din motive obşteşti, în care scopuri legitime pot fi atinse prin mijloace legale sau mijloacele legale pot fi aplicate scopurilor legitime. Acesta este caracterul întemeietor de drept al violenţei care poate explica existenţa obligativităţii serviciului militar chiar în societăţile cele mai democratice, a pedepsei cu moartea pentru violenţele cele mai inumane sau a necesităţii poliţiei în statele moderne, care foloseşte mijloacele legale ale violenţei în scopul legitim de a apăra societatea şi cetăţenii de violenţa ilegitimă anarhică ori morbidă a unor indivizi[6]. Şi doar aşa putem explica de ce în alte limbi decât în cea română, cuvântul „violenţă” înseamnă şi putere legitimă ori autoritate legală, ca „Gewalt” pentru germani, iar „aplicarea legii” poate avea înţelesul de aplicare a forţei, ca în „to enforce the law” din limba engleză[7]. Chiar dacă în limba română a trebuit să scriem câteva pagini pentru a înţelege acest fenomen al violenţei legitime a statului împotriva actelor sporadice şi izolate de violenţă ale indivizilor, este la fel de clar ca şi în alte limbi că statul reprezintă nu numai dreptul ci şi forţa organizatoare a acestuia întemeiată pe posibilitatea utilizării violenţei, problemă politică ce depăşeşte frontierele eticii.
Apelând din nou la comparaţiile medicale, putem caracteriza violenţa legitimă a statului ca o reacţie a organismului sănătos împotriva unui virus ucigător, în care forţele de ordine publică joacă rolul anticorpilor. Nu avem, deci, de a face cu o luptă haotică ci cu o activitate structurată, planificată, organizată raţional pe baza unor obiective generale ale societăţii, cu strategii şi tactici ce vor fi implementate de diverse agenţii statale. Chiar dacă avem şi forţe specializate de ordine publică, practic toate puterile statului sunt implicate în lupta dreaptă împotriva violenţei ilegitime, pentru asigurarea legitimităţii şi legalităţii utilizării forţei publice, în special prin intermediul MAI. Îndeplinind funcţia esenţială a guvernării statale de asigurare a ordinii publice, MAI are în organigrama sa o multitudine de structuri îndeplinind misiuni de siguranţă publică în care se includ în mod tradiţional poliţia, jandarmeria, grănicerii, intervenţia la dezastru etc., unite între ele în cadrul serviciului public al ordinii publice. De altfel, legislaţia ordinii publice conţine reglementări precise referitoare la organizarea şi funcţionarea acestui serviciu public în toată complexitatea sa administrativă iar unii autori îl caracterizează ca fiind chiar unul din marile servicii publice naţionale, clasificate în sectorul protecţiilor, sectorul intelectual şi cel social[8]. Noţiunea de poliţie este adesea înţeleasă în sensul cel mai larg, incluzând toate structurile care cooperează la menţinerea ordinii publice şi apărarea siguranţei cetăţenilor împotriva unor violenţe ilegitime imediate ori eventuale, iar serviciul public de poliţie este caracterizat prin: predominanţa rolului statului în menţinerea ordinii, ceea ce nu neagă rolul organizaţiilor substatale şi supranaţionale în acest domeniu; delimitarea apărării naţionale a ţării de misiunea de protecţie a ordinii publice; separarea atribuţiilor statale de apărare de pericolele externe, asigurate de armată, de cele referitoare la ameninţarile izvorâte din violenţe interne, date în sarcina poliţiei; posibilitatea ca în situaţiile de criză şi de conflict armat forţele armate şi cele de poliţie să acţioneze în comun dar tot cu misiuni diferite; asigurarea legitimităţii şi legalităţii acţiunii poliţieneşti în special prin obligaţia de folosire graduală şi proporţională a forţei în funcţie de intensitatea violenţei perturbatoare a ordinii.
Din acest ultim punct de vedere evidenţiem că sistemul forţelor profesioniste de ordine publică exercită violenţa legitimă a statului într-un mod specializat, în sensul că există delimitări între interveniţia poliţiei civile comunitare de cea a jandarmeriei ca poliţie militarizată, şi într-un mod controlat, în sensul trecerii la o intensitate mai mare a forţei publice dacă nivelul mai scăzut n-a produs efectele scontate. Spre exemplu, intervenţia poliţiei şi trupelor de jandarmi pentru împiedicarea sau neutralizarea manifestărilor ce tulbură grav ordinea publică prin violenţe ilegitime are următoarele condiţii şi trepte în Legea nr. 60/1991 privind organizarea şi desfăşurarea adunărilor publice: pierderea caracterului paşnic şi civilizat al adunării şi punerea în pericol a vieţii şi integrităţii personale a cetăţenilor şi poliţiştilor sau ameninţarea cu devastarea sau distrugerea unor bunuri (art. 17); deciderea de către prefect sau primar a intervenţiei în forţă a organelor de ordine, la cererea şefului poliţiei locale desemnate să asigure măsurile de ordine ale manifestaţiei (art. 19); folosirea mijloacelor tehnice din dotare numai după avertizarea şi somarea participanţilor de a se dispersa, avertismentele nefiind obligatorii când asupra forţelor de ordine se exercită violenţe (art. 20); folosirea  armelor de foc după avertizarea şi somaţiile legale, în caz de absolută necesitate şi încetarea imediată a utilizării mijloacelor de împiedicare şi constrângere de îndată ce s-a realizat degajarea spaţiilor, împrăştierea participanţilor şi s-a realizat ordinea publică(art.21).
Concluzia acestei lucrări este că la actele individuale sporadice şi izolate de violenţă, statul le răspunde prin instituirea regulilor de ordine publică în care se asigură siguranţa cetăţenilor şi a desfăşurării activităţilor sociale normale; altfel spus, monopolul statal asupra forţei publice presupune cu necesitate reprimarea violenţei ilegitime a persoanelor prin incriminarea oricărui tip de agresiune, finalizată în activitatea autorităţilor judecătoreşti de condamnare a agresorilor. La rândul lor, autoritaţile administrative poliţieneşti sunt împuternicite prin lege să utilizeze forţa publică împotriva oricăror acte de violenţă la nivel individual sau grupal, aşa cum prevede, spre exemplu art. 34 şi 35 din Legea nr. 218/2002 privind organizarea şi funcţionarea Poliţiei Române (Mon.Of. nr. 305/2002) care precizează că poliţiştii pot folosii chiar armele de foc, cu respectarea unor reguli de angajare (Rules of engagement – RoE) foarte stricte, pentru descurajarea, împiedicarea şi neutralizarea acţiunilor agresive ale persoanelor care tulbură ordinea şi liniştea publică, după ce astfel de acţiuni n-au putut fi înlăturate sau anihilate prin utilizarea altor mijloace, inclusiv a celor neletale; se precizează de asemenea, în aceste proceduri standard de operare (Standard Operating Procedures – SOP) specifice tuturor statelor civilizate că în cazurile de legitimă apărare poliţistul poate folosi fără somaţie armele de foc iar folosirea armamentului din dotare pentru îndeplinirea atribuţiilor de serviciu în condiţiile şi situaţiile prevăzute de ROE şi SOP, înlătură caracterul penal al faptei.
Principiul domniei legii (Rule of Law) şi respectării drepturilor omului în statul de drept presupune cu aceeaşi necesitate imperativă limitarea violenţei legitime a autorităţilor statale prin restricţionarea şi limitarea forţei, ceea ce înseamnă că agenţii publici n-au o putere discreţionară[9] absolută de a-şi folosi prerogrativele legale. Astfel, art. 43 din Legea nr. 60/ 2002 privind statutul poliţistului (Mon. Of. Nr 440/ 2002) dispune expres în cadrul îndatoririlor poliţistului şi interdicţia de a folosi forţa altfel decât în condiţiile legale. Aceste dispoziţii de temperare ale violenţei legitime au fost recomandate şi de deontologie[10], art. 9 din HG nr. 991/2005 pentru aprobarea Codului de etică şi deontologie al poliţistului (Mon.Of. nr. 813/ 2005) conţinând următoarele reguli: executarea acţiunilor în forţă ca măsură excepţională, în strictă legalitate şi necesitate, pentru îndeplinirea unui obiectiv legitim; subordonarea acţiunilor de forţă faţă de principiile necesităţii, gradualităţii şi proporţionalităţii; folosirea armelor de foc numai în caz de necesitate absolută; încetarea acţiunii în forţă în momentul realizării obiectivului legitim; respectarea demnităţii umane în exercitarea violenţei legitime; intervenţia cu fermitate pentru restabilirea ordinii când poliţistul este confruntat cu violenţa fizică ori cu ameninţări reale de folosire ilegală a forţei. Chiar şi în cazul celor condamnaţi pentru violenţă, care-şi execută pedeapsa în închisoare, nu poate fi folosită violenţa şi alte constrângeri decât cele legale, plecându-se de la principiul că sentinţa de condamnare este o sancţiune penală prin ea însăşi[11]. După cum observăm în Anexa nr. 3, există şi posibilitatea depăşirii de către agenţii publici a limitelor violenţei legitime cu, care au fost investiţi pentru apărarea ordinii publice, prin cercetare şi purtare abuzivă, tortură şi supunere la unele tratamente, caz în care autorităţile publice au obligaţia de a interveni responsabil pentru pedepsirea celor vinovaţi, în timp ce victimele abuzurilor au deschisă şi calea contenciosului administrativ, inclusiv la Curtea Europeană a Drepturilor Omului după epuizarea căilor interne de recurs. De altfel, ca organizaţie de promovare a democraţiei, statului de drept şi drepturilor omului, Consiliul Europei desfăşoară o activitate susţinută împotriva oricărei forme de violenţă ilegitimă, aspect asupra căruia vom reveni în cele ce urmează.
CONCLUZII ŞI PROPUNERI
Fenomenul constrângerii şi al violenţei în spaţiul public i-a fascinat întodeauna pe oameni atât la nivel individual cât şi colectiv, atât sub aspect practic cât şi teoretic.În general studiile şi observaţiile asupra diagnosticării violenţei şi protecţia securităţii umane de consecinţele agresiunilor s-au focalizat asupra diverselor sale aspecte, de la patologia criminală până la masacrele războaielor, şi de la aceea infracţională până la cea legitimă, considerată necesară în conducerea şi funcţionarea unei societăţi, la diferitele sale niveluri de organizare, local, naţional, regional si global. În ceea ce ne priveşte am încercat să unificăm observaţiile asupra existenţei violenţei plecând de la premisa ca indiferent de modalităţile sale de manifestare , ea rămâne în contradicţie cu starea normală de sănătate a unei comunităţi umane prin încălcarea ordinii necesare evoluţiei libere a existenţei sociale, prin consecinţele nefaste şi prin victimele provocate; Aceste efecte nefaste ale stării de anormalitate specifice violenţei unifică formele sale de exercitare la nivel individual, revoluţionar şi războinic, subliniind necesitatea unor remedii asemănătoare şi totuşi specifice, între care comunicarea poate avea beneficiul rezultat din relaţiile publice bazate pe toleranţă, înţelegere şi negociere a interselor particulare, armonizate de scopurile generale ale societăţii.
Faţă de persistenţa istorică a violenţei, statele au răspuns cu propria lor violenţă pe care au declarat-o ca fiind legitimă, legitimitate rezultată din dreptul statelor si organizaţiilor internaţionale de a institui ordinea publică şi instituţională la nivel naţional, regional şi global. Max Weber a „descoperit” că statul este acea asociere umana care îşi aroga cu succes dreptul de a avea monopolul asupra constrângerii fizice legitime în graniţele unui anumit teritoriu; orice alta uniune socială, ca şi indivizi mai au dreptul de a recurge la constrângere fizică doar în măsura în care statul le permite acest drept, pentru că el constituie unica sursă a dreptului la exercitarea violenţei[12]. Globalizarea şi integrarea internaţională au permis şi unor organizaţii internaţionale să exercite astfel de prerogative ale constrângerii şi violenţei , prin intermediul puterilor statale care au cedat în interes comun din propria suveranitate în speranţa unei gestionări mai bune a strategiei apărării împotriva ameninţărilor şi riscurilor din mediul de securitate turbulent în care trăiesc.
Atât la nivelul statelor cât şi al organizaţiilor supranaţionale, a face politica înseamnă a deţine puterea, capacitatea, forţa de a menţine ordinea, inclusiv cu preţul violenţei fizice , ineluctabilă în anumite situaţii. Aşa se face că indiferent de nivelul de organizare supranaţional sau de gradul de dezvoltare tehnologică al statelor şi de formula concretă de organizare a puterii, societăţile umane au nevoie de violenţa pentru a se menţine, a se proteja şi a supravieţui într-un mediu sociofizic de tip entropic[13].
Ceea ce diferă în timp şi în spaţiu este doar forma răspunsului dat obsesiei propriei vulnerabilităţi. Cifrele statistice ne arată că deşi violenţa continuă să existe, ea produce efecte diferite atunci când se instaurează şi elemente ale unei culturi a păcii sociale; acestea sunt şi obiectivele unor acţiuni ale Consiliului Europei şi ale ONU precum proiectul „Societatea civilă şi prevenirea violenţei cotidiene”. Cu toate acestea, edificarea unei societăţi mai paşnice e un proces dificil şi suntem mai aproape de concluzia lui Raymond Aron[14] care aprecia că istoria umană avansează pe ruinele civilizaţiilor şi cadavrele inocentilor, iar statele se edifică prin violenţa şi se menţin prin forţă, devenită instituţie, camuflaj al unei violenţe ce nu mai poate fi percepută nici măcar de cei ce o suportă căci prin violenţa îşi regăseşte propria umanitate, se umanizează, violenţa cicatrizând rănile pe care le- a produs.
Această stare de lucruri impune ca în formarea agenţilor publici responsabili cu gestionarea forţei legitime a statului să se includă şi elemente de cunoaştere a cauzelor şi efectelor folosirii violenţei dar şi a modalităţilor eficace şi profesionale care să asigure pregătirea, conducerea şi desfăşurarea acţiunilor complexe de exercitare a autorităţii statale în interes public, cu respectarea strictă a drepturilor şi libertăţilor fundamentale ale omului.
Căci de la violenţă individuală egoistă ori sadică până la violenţa mulţimilor şi naţiunilor care deşi adesea poate fi confuză este intodeauna interesată, umanitatea şi-ar pierde propria esentă, fără putinţa de a răzbate înspre civilizaţie. Evitarea barbariei violenţei trebuie să fie scopul oricărei politice, inclusiv a aceleia care face managementul puterii în supravieţuirea comunităţilor umane organizate, iar tehnicile de comunicare sunt esenţiale în cadrul acestui demers. Studiul efectuat asupra violenţei în spaţiul public a demonstrat ca doar acesta este sensul definiţiei războiului ca fiind o continuare a politicii cu alte mijloace; putem adăuga la aceasta definiţie şi realitatea că violenţa legitimă a statului pentru apărarea ordinii publice şi constituţionale reprezintă un instrument politic şi juridic necesar de care trebuie să fie conştient permanent întregul sistem de securitate naţională şi siguranţă publică a cetăţenilor.
Însoţitoare permanentă a evoluţiei umanităţii, violenţa în spaţiul public nu este neapărat o fatalitate ci o realitate obiectivă ce poate fi dirijată atât în relaţiile sociale naţionale cât şi în cele internaţionale, presupunând ca remediu după diagnosticare, protecţia securitătii umane de efectele oricărei agresiuni ilegitime.
Creşterea importanţei şi eficacităţii mijloacelor paşnice de rezolvare a diferendelor sociale ne demonstrează ca nu orice confruntare este război şi că violenţa, ori măcar unele din efectele ei ar putea fi evitate.
Acest lanţ nesfârşit de ameninţări şi provocări ale violenţei în spaţiul public r putea fi rupt în viitor printr-o mai mare concentrare pe educaţia tinerilor în spiritul valorilor civilizaţiei autentice, a comunicării, a toleranţei, păcii şi drepturilor omului. Până atunci însă vom continua să condamnam utilizarea violenţei ilegitime în spaţiul public pe motivul încălcării ordinii publice şi juridice dar şi al producerii de pierderi umane şi pagube materiale ce caracterizează numai speciile sălbatice, dar vom admite violenţa legitima a statului, curăţată de abuzuri şi excese ca o dureroasă necesitate a comunităţilor umane silite să se apere de ofensiva ameninţătoare pericolelor la adresa sa.

